REGOLAMENT TAL-KUNSILL (UE) Nru 1228/2009
tal-15 ta’ Diċembru 2009
li jemenda r-Regolament (KE) Nru 423/2007 dwar miżuri restrittivi kontra l-Iran
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 215(1) u (2) tiegħu,
Wara li kkunsidra l-Pożizzjoni Komuni tal-Kunsill 2007/140/PESK tas-27 ta’ Frar 2007 dwar miżuri restrittivi kontra l-Iran (1),
Wara li kkunsidra l-proposta konġunta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u l-Kummissjoni,
Billi:
(1)
F’konformità mal-Pożizzjoni Komuni 2007/140/PESK, ir-Regolament (KE) Nru 423/2007 (2) b’mod partikolari jipprojbixxi l-forniment, il-bejgħ jew it-trasferiment lill-Iran ta’ oġġetti u teknoloġija, minbarra dawk stabbiliti mill-Kunsill tas-Sigurtà tan-Nazzjonijiet Uniti jew mill-Kumitat tas-Sanzjonijiet, li jistgħu jikkontribwixxu għall-attivitajiet tal-Iran relatati mal-arrikkiment, mal-ipproċessar mill-ġdid jew mal-ilma tqil, għall-iżvilupp tas-sistemi li jwasslu l-armi nukleari jew għat-twettiq ta’ attivitajiet relatati ma’ oqsma oħra li dwarhom l-Aġenzija Internazzjonali tal-Enerġija Atomika (IAEA) esprimiet tħassib jew li identifikathom bħala pendenti.
(2)
Dawn l-oġġetti huma elenkati fl-Anness IA għar-Regolament (KE) Nru 423/2007. Jeħtieġ li ċerti referenzi f’dak l-Anness jiġu korretti.
(3)
Ir-Regolament (KE) Nru 423/2007 jirrestrinġi wkoll l-esportazzjoni ta’ ċerti oġġetti u teknoloġija oħrajn elenkati fl-Anness II tiegħu. Jeħtieġ li din il-lista tiġi riveduta biex tinżamm l-effettività tagħha.
(4)
Għal raġunijiet ta’ espedjenza, il-Kummissjoni għandha tingħata s-setgħa żżomm il-listi tal-oġġetti u t-teknoloġija pprojbiti u kkontrollati u li temendahom fuq il-bażi tal-informazzjoni pprovduta jew mill-Kunsill tas-Sigurtà tan-Nazzjonijiet Uniti jew mill-Kumitat tas-Sanzjonijiet, jew mill-Istati Membri.
(5)
Ir-Regolament (KE) Nru 423/2007 għandu għalhekk jiġi emendat kif meħtieġ,
ADOTTA DAN IR-REGOLAMENT:
Artikolu 1
Ir-Regolament (KE) Nru 423/2007 huwa b’dan emendat kif ġej:
(1)
l-Artikolu 3(1a) għandu jiġi sostitwit b’dan li ġej:
“1a. Fil-każ tal-esportazzjonijiet kollha li jeħtieġu awtorizzazzjoni taħt dan ir-Regolament, tali awtorizzazzjoni għandha tingħata mill-awtoritajiet kompetenti tal-Istat Membru fejn ikun stabbilit l-esportatur u għandha tkun skont ir-regoli dettaljati stabbiliti fl-Artikolu 11 tar-Regolament (KE) Nru 428/2009 tal-5 ta’ Mejju 2009 li jistabbilixxi reġim Komunitarju għall-kontroll tal-esportazzjonijiet, it-trasferiment, is-senserija u t-transitu ta’ oġġetti b’użu doppju (*). L-awtorizzazzjoni għandha tkun valida fl-Unjoni kollha.
(*) ĠU L 134, 29.5.2009, p. 1.”;" 						
(2)
l-Artikolu 15(1) għandu jiġi sostitwit b’dan li ġej:
“1. Il-Kummissjoni għandha:
(a)
temenda l-Anness I fuq il-bażi ta’ determinazzjonijiet magħmula jew mill-Kunsill tas-Sigurtà tan-Nazzjonijiet Uniti jew mill-Kumitat tas-Sanzjonijiet;
(b)
temenda l-Anness IA u l-Anness II fuq il-bażi ta’ informazzjoni pprovduta mill-Istati Membri;
(c)
temenda l-Anness III fuq il-bażi ta’ informazzjoni pprovduta mill-Istati Membri;
(d)
temenda l-Anness IV fuq il-bażi ta’ determinazzjonijiet magħmula jew mill-Kunsill tas-Sigurtà tan-Nazzjonijiet Uniti jew mill-Kumitat tas-Sanzjonijiet;
(e)
temenda l-Anness VI fuq il-bażi ta’ deċizjonijiet meħuda rigward l-Annessi III u IV għall-Pożizzjoni Komuni tal-Kunsill 2007/140/PESK.”;
(3)
l-Anness IA għandu jiġi emendat kif stabbilit fl-Anness I għal dan ir-Regolament;
(4)
l-Anness II għandu jiġi sostitwit bit-test fl-Anness II għal dan ir-Regolament.
Artikolu 2
Dan ir-Regolament għandu jidħol fis-seħħ fil-jum wara l-pubblikazzjoni tiegħu fil-Ġurnal Uffiċjali tal-Unjoni Ewropea.
Dan ir-Regolament għandu jkun jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, l-15 ta’ Diċembru 2009